Werkers geskors ná Medupi-ontploffing | Maroela Media
Medupi (Foto: Medupi Powerstation Project, Facebook)
Die ontploffing het Sondag omstreeks 22:50 by die kragopwekker vir eenheid 4 plaasgevind. Dit het tot groot skade aan die kragopwekker gelei.
"Dit blyk dat lug tydens die uitvoering van dié aktiwiteit in die kragopwekker ingebring is in 'n stadium waar daar nog genoeg waterstof in die opwekker was om 'n plofbare mengsel te vorm wat aan die brand geraak en tot die ontploffing gelei het."
Eskom het gesê dit blyk dat die werknemers afgewyk het van die prosedure vir die voltooiing van die proses. Daar is besluit om die werknemers wat daarvoor verantwoordelik was om dié werk te bestuur en uit te voer, voorlopig tydens die afhandeling van die ondersoek te skors.
Geen beserings is tydens die voorval aangemeld nie, maar nooddiensbeamptes het talle werknemers vir skok behandel.
Eenheid 4 was volgens Eskom sedert 6 Augustus op 'n korttermynonderbreking en weens die ontploffing is eenheid 5 nou ook uitgeskakel.
Eskom se ondersoek na die voorval duur voort en die kragvoorsiener sal lede van die publiek op die hoogte hou rakende verwikkelinge, asook tot watter mate die ongelukkige voorval die kragnetwerk sal beïnvloed.
Die ontploffing volg net 'n week nadat Eskom aangekondig het dat die laaste van ses eenhede by Medupi aanlyn gebring is. Alle bouwerk aan die 4 764 MW-projek is afgehandel nadat dit in Mei 2007 begin is.
Soms wens ek dat die mense net eendag sal verstaan hoekom bevoegde mense hierdie tipe werk moet doen.Dit gaan nie oor ras nie maar bevoegdheid en kennis en ervaring.
Hoe lank gaan dit duur voor bevoegdheid 'n kriterium is vir 'n beroep?
Die 30% slaagsyfer dop toe die toets!
Spul narre. Gewoonlik is daar vir die tipe werk streng proses veiligheids maatreëls in plek wat die gevare van so tipe situasie in ag neem en indien korrek uitgevoer, verhoed. Maar soos die artikel sê – lyk of daar kortpad gevat is.
Dis nou soos om daardie splinternuwe motor uit die vertoonkamer te ry en om die eerste draai brand die enjin vas want die assistent se assistent se handlanger se toesighouer het versuim om te verseker dat daar olie in die enjin is.Lagwekkend!!!!!